Et kæmpe skred fra klitten mellem Rubjerg Knude og Mårup Kirke har fyldt et større strandareal med sand og ler.

- Jeg har aldrig set noget lignende i de 20 år, som jeg har arbejdet som klitfoged, siger klitfoged Bent Lykkegård til P4 Nordjylland. Sand og ler fra klitten er skredet over en strækning på ca 100 meter på et sted, hvor den er ca 60 meter høj. Bent Lykkegård fortæller, at han i fredags havde observeret nogle dybe revner i klitten, men at der ofte går flere år før, at det udvikler sig til et skred. Det er formentlig regn, som har gjort leret så tungt, at det til sidst er skredet ned på stranden, hvor der nu er dannet to knuder af blåler og sand.